Copii de 1 şi 2 ani, salvaţi de pompierii din Bihor, după ce au rămas blocaţi în maşină. Mama a coborât să cumpere medicamente şi a uitat cheile în interior
Doi fraţi, de un an şi doi ani, au rămas blocaţi în maşină după ce mama lor a coborât şi a uitat cheile în interior, în Bihor. Cât timp femeia a mers să cumpere medicamente, cei mici s-au jucat şi au blocat portierele.
ISU Bihor anunţă, marţi, că s-a intervenit pentru salvarea a doi fraţi care au rămas blocaţi într-un autoturism.
"Femeia ieşise, timp de câteva minute, din autoturism, pentru a cumpăra medicamente, uitând cheile în interior, răstimp în care, cei mici se jucaseră, blocând accidental portierele", au transmis pompierii.
Aceştia au intervenit utilizând accesoriile din dotarea autospecialei de descarcerare, scrie news.ro.
"Au spart cu grijă geamul din dreapta faţă, reuşind să deblocheze autoturismul şi să-i redea, în siguranţă, pe cei doi copii, mamei", au mai transmis pompierii.